b'\n_START_ARTICLE_\nDino Crisis\n_START_SECTION_\nJuoni\n_START_PARAGRAPH_\nVuoteen 2009 sijoittuvassa tarinassa salainen kommandotiimi SORT (Secret Operation Raid Team) on l\xc3\xa4hett\xc3\xa4nyt agentti Tomin Ibis-saaren tutkimuslaitokseen. H\xc3\xa4n saa tiet\xc3\xa4\xc3\xa4, ett\xc3\xa4 kuolleeksi luultu tohtori Edward Kirk johtaa salaisia projekteja laitoksessa. Nelj\xc3\xa4 SORT-agenttia l\xc3\xa4hetet\xc3\xa4\xc3\xa4n hakemaan Kirk takaisin hallituksen haltuun. Agentit Regina, Gail, Rick ja Cooper laskeutuvat saarelle laskuvarjoilla. Cooper menett\xc3\xa4\xc3\xa4 hallinnan ja laskeutuu viidakkoon, jossa h\xc3\xa4n joutuu Tyrannosaurus rexin sy\xc3\xb6m\xc3\xa4ksi. Kolme muuta agenttia jatkavat teht\xc3\xa4v\xc3\xa4\xc3\xa4 tiet\xc3\xa4m\xc3\xa4tt\xc3\xa4 Cooperin kuolemasta._NEWLINE_Agentit l\xc3\xb6yt\xc3\xa4v\xc3\xa4t tapettuja ja osittain sy\xc3\xb6tyj\xc3\xa4 tiedemiehi\xc3\xa4 sek\xc3\xa4 turvallisuushenkil\xc3\xb6st\xc3\xb6\xc3\xa4. Pian he tajuavat dinosauruksien olevan veril\xc3\xb6ylyjen takana ja l\xc3\xb6yt\xc3\xa4v\xc3\xa4t vakavasti vahingoittuneen Tomin. Rick vie Tomia l\xc3\xa4\xc3\xa4kint\xc3\xa4huoneeseen, mutta t\xc3\xa4m\xc3\xa4 kuolee puolustaessaan Ricki\xc3\xa4 Velociraptorin hy\xc3\xb6kk\xc3\xa4ykselt\xc3\xa4. My\xc3\xb6hemmin agentit saavat Kirkin haltuunsa ja valmistautuvat pakoon helikopterilla, mutta Tyrannosaurus tuhoaa sen ja pakottaa agentit vet\xc3\xa4ytym\xc3\xa4\xc3\xa4n takaisin laitokseen._NEWLINE_Kirk kertoo tehneens\xc3\xa4 tutkimuksia k\xc3\xa4ytt\xc3\xa4en \xe2\x80\x9dKolmannen Energian\xe2\x80\x9d teknologiaa. Tutkimuksessa tuli ongelma, mink\xc3\xa4 vuoksi menneisyys ja nykyaika meniv\xc3\xa4t sekaisin, tuoden dinosaurukset saarelle. H\xc3\xa4n kertoo my\xc3\xb6s, ett\xc3\xa4 reaktoreiden ylikuormittuessa energiantulo pys\xc3\xa4htyy. Regina ylikuormittaa reaktorit, joka t\xc3\xa4risytt\xc3\xa4\xc3\xa4 laitosta ja pudottaa ilmanvaihtoputken Gailin p\xc3\xa4\xc3\xa4lle. Kirk pakenee.'